**Yulen Lopeteqi Arqote** (bask Julen Lopetegui Argote; 28 avqust 1966, Asteasu[d], Basklar ölkəsi) — ispan futbolçu və baş məşqçi.

Klub karyerası
--------------

Yulen 1985-ci ildə "Real Madrid"in 2-ci komandası "Real Madrid Kastilya" ilə müqavilə imzalayıb. Klubun heyətində müntəzəm olaraq meydana çıxan qapıçı əsas simalardan birinə çevrildi. 1988-ci ildə Yulen əsas komandaya — "Real Madrid"ə keçdi. Buna baxmayaraq o, dərhal "Las Palmas" klubuna icarəyə verildi. "Las Palmas"ın heyətində Yulen mövsüm ərzində 31 oyun keçirdi. İcarədən qayıtdıqdan sonra Lopeteqi 3 il ərzində "Real Madrid"in ehtiyat qapıçısı oldu. Bu zaman klubun əsas qapıçısı Fransisko Buyo idi. Bu dövr ərzində Lopeteqi cəmi 1 matçda meydanda oldu. 1991-ci ildə Yulen "Loqronyes" klubuna transfer olundu. Bu klubun heyətində o, parlaq 3 mövsüm keçirdi. Bundan sonra Lopeteqini "Barselona" transfer elədi. Lopeteqini "Barselona"ya Andoni Subisarretanı əvəzləmək üçün transfer etmişdilər, amma o, Karles Buskets və 1996-cı ildə kluba qoşulan Vitor Baiya ilə rəqabətdə məğlub oldu və nəticədə klubun 3-cü qapıçısı oldu. Lopeteqi "Barselona"da 3 mövsümdə cəmi 5 oyunda meydana çıxdı. "Barselona"nı tərk edən Lopeteqi "Rayo Valyekano" klubuna keçdi. Həmin vaxt "Rayo Valyekano" İspaniyada La Liqadan sonra ikinci peşəkar futbol liqası olan "Segunda Division"da çıxış edirdi. Lopeteqi klubun əsas liqaya yüksəlməsində böyük pay sahibi oldu. Yulen "Rayo Valyekano"da 112 oyun keçirdi. Lopeteqi 2002-ci ildə futbolçu karyerasını başa vurdu.

Milli komanda karyerası
-----------------------

Lopeteqi İspaniya milli komandasının heyətində 1985-ci ildə 20 yaşa qədər futbolçular arasında keçirilən Dünya Çempionatında gümüş medallar qazansa da bu turnirdə heç bir matçda əsas heyətdə olmadı. Elə həmin il Yulen 21 yaşa qədər futbolçulardan ibarət İspaniya milli komandasında 1 oyun keçirdi. "Loqronyes" klubunun heyətində parlaq oyun nümayiş etdirdikdən sonra Lopeteqi əsas milli komandaya dəvət aldı. Amma əsas milli komandada Yulen cəmi 1 oyun keçirdi. Bu oyun 23 mart 1994-cü ildə keçirildi. Rəqib Xorvatiya millisi oldu. Həmin oyunda İspaniya yığması 0:2 hesabı ilə məğlub oldu. Bütün bunlara baxmayaraq Yulen Lopeteqi 1994-cü il Dünya Çempionatına yollanan İspaniya milli komandasının yekun iştirak ərizəsində yer aldı.

Baş məşqçi karyerası
--------------------

2003/2004-cü il mövsümündə Yulen "Rayo Valyekano"nun baş məşqçisi kimi çalışdı. Yaxşı nəticələr əldə olunmadığına görə klub Lopeteqi ilə yollarını ayırdı. Bundan sonra Lopeteqi 2008-ci ilə kimi İspaniyadakı idman televiziya kanallarında şərhçi kimi çalışdı. 2008/2009-cu il mövsümündə Lopeteqi "Real Madrid"in ikinci komandası olan "Real Madrid Kastilya"da baş məşqçi kimi işlədi.

2010-cu ildə Lopeteqi 19 yaşa qədər (U19) və 20 yaşa qədər (U20) futbolçulardan ibarət İspaniya milli komandalarının baş məşqçisi təyin olundu. İspaniya U20 yığması ilə Lopeteqi xüsusi uğurlar qazanmadı, amma İspaniya U19 ilə 2011-ci ildə və 2012-ci ildə keçirilən Avropa Çempionatlarının qalibi oldu. 2012-ci ildə Lopeteqi İspaniya U21 yığmasının baş məşqçisi təyin edildi. Lopeteqi bu komanda ilə də uğur qazandı. İspaniya U21 yığması 2013-cü ildə keçirilən Avropa Çempionatının qalibi oldu.

12 iyun 2014-cü ildə Lopeteqi klub baş məşqçiliyinə geri qayıtdı. O, "Portu" klubunda baş məşqçi təyin olundu. Portuqaliyada uğur qazana bilməyən Lopeteqi 2016-cı ildə "Portu" ilə yollarını ayırdı.

2016-cı il Avropa Çempionatından sonra Lopeteqi İspaniya milli yığmasına baş məşqçi təyin olundu. Bu vəzifədə o, Visente Del Boskeni əvəzlədi. Lopeteqinin başçılığı ilə İspaniya milli komandası Rusiyada keçiriləcək Dünya Çempionatının Avropa seçim mərhələsində öz qrupunda İtaliyanı üstələməklə vaxtından əvvəl 1-ci yerin sahibi oldu. Dünya Çempionatının başlanmasına 1 gün qalmış İspaniya Kral Futbol Federasiyası Lopeteqi ilə yollarını ayırdı

13 iyun 2018-ci ildə Yulen Lopeteqi "Real Madrid"in baş məşqçisi vəzifəsinə təyin edildi. Lopeteqi klubun uğursuz çıxışlarından sonra 29 oktyabr 2018-ci ildə "Real Madrid"in baş məşqçisi vəzifəsindən uzaqlaşdırıldı.

Uğurları
--------

### Oyunçu kimi

**Real Madrid**

* İspaniya Çempionu: 1989/90
* İspaniya Superkubokunun sahibi **(2)**: 1989, 1990
	+ **Cəmi: 3 trofey**

**Barselona**

* İspaniya Kubokunun sahibi: 1996/97
* İspaniya Superkubokunun sahibi **(2)**: 1994, 1996
* UEFA Kuboklar Kubokunun çempionu: 1996/97
	+ **Cəmi: 4 trofey**

### Baş məşqçi kimi

**İspaniya milli komandası**

* 19 yaşa qədər futbolçular arasında Avropa Çempionatının qalibi: 2011, 2012
* 21 yaşa qədər futbolçular arasında Avropa Çempionatının qalibi: 2013
	+ **Cəmi: 3 trofey**

Baş məşqçi statistikası
-----------------------

 *28 oktyabr 2018-ci il tarixinə olan göstərici.*

| Komanda | İşin başlanğıcı | İşın sonu | Statistika |
| --- | --- | --- | --- |
| O | Q | H | M | VQ | BQ | TF | % qələbə |
| İspaniya Rayo Valyekano | 2003 | 2003 | 11 | 2 | 2 | 7 | 10 | 17 | -7 | 18,18 |
| İspaniya Real Madrid Kastilya | 2008 | 2009 | 38 | 18 | 9 | 11 | 60 | 45 | +15 | 47,37 |
| İspaniya İspaniya U19 | 2010 | 2013 | 11 | 8 | 3 | 0 | 29 | 9 | +20 | 72,73 |
| İspaniya İspaniya U20 | 2010 | 2013 | 10 | 7 | 2 | 1 | 22 | 8 | +14 | 70,00 |
| İspaniya İspaniya U21 | 2012 | 2014 | 11 | 11 | 0 | 0 | 34 | 7 | +27 | 100,00 |
| Portuqaliya Portu | 12 iyun 2014 | 4 yanvar 2016 | 77 | 53 | 15 | 9 | 157 | 52 | +105 | 68,83 |
| İspaniya İspaniya | 21 iyul 2016 | 13 iyun 2018 | 20 | 14 | 6 | 0 | 61 | 13 | +48 | 70,00 |
| İspaniya Real Madrid | 14 iyun 2018 | 29 oktyabr 2018 | 14 | 6 | 2 | 6 | 21 | 20 | +1 | 42,86 |
| Cəmi | **193** | **119** | **40** | **34** | **396** | **174** | **+222** | **61,66** |

İstinadlar
----------

1. 1 2  Julen Lopetegui // Store norske leksikon (бук.). 1978. ISSN 2464-1480
2. ↑  "Late Motiv - Julen Lopetegui" (isp.). youtube.com. 12 dekabr 2016. 2017-08-06 tarixində arxivləşdirilib. İstifadə tarixi: 24 avqust 2018.
3. ↑  "Internacionales > Lopetegui" (isp.). sefutbol.com. 2016-08-09 tarixində arxivləşdirilib. İstifadə tarixi: 24 avqust 2018.
4. ↑  "Julen Lopetegui - Rayo Vallecano" (isp.). julenlopetegui.com. 2022-05-28 tarixində arxivləşdirilib. İstifadə tarixi: 24 avqust 2018.
5. ↑  "Julen Lopetegui - Real Madrid" (isp.). julenlopetegui.com. 2022-05-28 tarixində arxivləşdirilib. İstifadə tarixi: 24 avqust 2018.
6. ↑  "Julen Lopetegui - España" (isp.). julenlopetegui.com. 2022-05-28 tarixində arxivləşdirilib. İstifadə tarixi: 24 avqust 2018.
7. ↑  "Julen Lopetegui - Porto" (isp.). julenlopetegui.com. 2022-05-28 tarixində arxivləşdirilib. İstifadə tarixi: 24 avqust 2018.
8. ↑  "Julen Lopetegui, nuevo seleccionador de España" (isp.). elmundo.es. 21 iyul 2016. 2016-08-27 tarixində arxivləşdirilib. İstifadə tarixi: 24 avqust 2018.
9. ↑  "Comunicado Ofical" (isp.). sefutbol.com. 13 iyun 2018. 2018-06-13 tarixində arxivləşdirilib. İstifadə tarixi: 24 avqust 2018.
10. ↑  "İspaniya millisində şok - Lopeteqi qovuldu" (azərb.). qol.az. 13 iyun 2018. İstifadə tarixi: 24 avqust 2048.
11. ↑  ""Real Madrid"in yeni baş məşqçisi müəyyənləşib" (azərb.). azertag.az. 13 iyun 2018. İstifadə tarixi: 24 avqust 2018.
12. ↑  "Comunicado Oficial" (isp.). realmadrid.com. 29 oktyabr 2018. 2022-06-02 tarixində arxivləşdirilib. İstifadə tarixi: 30 oktyabr 2018.

Xarici keçidlər
---------------

* Yulen Lopeteqinin **BDFutbol** saytındakı futbolçu profili  (ing.)
* Yulen Lopeteqinin **BDFutbol** saytındakı baş məşqçi profili  (ing.)
* Yulen Lopeteqinin **Transfermarkt** saytındakı futbolçu profili  (ing.)
* Yulen Lopeteqinin **Transfermarkt** saytındakı baş məşqçi profili  (ing.)
* Yulen Lopeteqinin **rəsmi saytı**  (ing.) (isp.)